Borgtog vir polisieman wat glo betoger skiet - Maroela Media
'n Polisieman wat daarvan verdink word dat hy 'n betoger verlede week in Durban Deep doodgeskiet het, is Dinsdag in die Roodepoortse landroshof op borgtog vrygelaat.
Die polisieman se naam mag nog nie bekend gemaak word nie, aangesien 'n uitkenningsparade nog moet plaasvind. Hy is op borgtog van R5 000 vrygelaat.
Anton Mankgabe, 'n woordvoerder van die Durban Deep-gemeenskap, het ná die hofverrigtinge gesê die inwoners is teleurgesteld dat die beampte se borgtog toegestaan is. "Ons is gefrustreerd, ons het dit nie verwag nie. Al die redes wat in die hof aangevoer is, maak nie sin nie," het hy gesê.
Volgens Mankgabe het die inwoner glo gesien hoe die beampte die betoger doodskiet. "Ter wille van die vrede in die gemeenskap, was hy nie veronderstel om borgtog te kry nie," het hy gesê.
Die beampte het Maandag vir die eerste keer in die hof verskyn en die saak is tot vandag uitgestel. Honderde ontstoke inwoners het Maandag by die hof saamgedrom en die situasie was gespanne.